b'\n_START_ARTICLE_\nAntiikintutkimus\n_START_SECTION_\nOpiskelu ja tutkimus Suomessa\n_START_PARAGRAPH_\nSuomessa muinaiskreikkaa ja erityisesti latinaa voi opiskella useassa yliopistossa. Klassillisen filologian oppiaineita voi opiskella p\xc3\xa4\xc3\xa4aineena Helsingin ja Turun yliopistoissa; Helsingin yliopistossa oppiaineet ovat kreikan kieli ja kulttuuri sek\xc3\xa4 latinan kieli ja Rooman kirjallisuus, Turun yliopistossa vastaavat aineet ovat nimelt\xc3\xa4\xc3\xa4n kreikkalainen filologia ja latinalainen filologia. Latinan kielt\xc3\xa4 voi p\xc3\xa4\xc3\xa4aineena opiskella lis\xc3\xa4ksi Jyv\xc3\xa4skyl\xc3\xa4n yliopistossa. Latinan kieli ja antiikin traditio -nimist\xc3\xa4 oppiainetta voi opiskella sivuaineena Tampereen yliopistossa._NEWLINE_Klassillinen arkeologia on olemassa omana oppiaineenaan Helsingin, Oulun ja Turun yliopistoissa, joissa sit\xc3\xa4 voi opiskella sivuaineena. Helsingin yliopistossa aine voi olla my\xc3\xb6s p\xc3\xa4\xc3\xa4aineena kandidaatintutkinnossa._NEWLINE_Antiikin historiaa ei ole erillisen\xc3\xa4 oppiaineena Suomessa miss\xc3\xa4\xc3\xa4n, vaan se on sis\xc3\xa4llytetty muiden aineiden opetusohjelmiin.'